b'\n_START_ARTICLE_\nTassilo al II-lea de Bavaria\n_START_PARAGRAPH_\nTassilo al II-lea (d. cca. 719), membru al familiei Agilolfingilor, a fost un conduc\xc4\x83tor din Germania de Sud._NEWLINE_Tassilo era unul dintre cei patru fii (probabil, al treilea) ai ducelui Theodo al II-lea de Bavaria cu Folchaida. C\xc3\xa2ndva \xc3\xaenainte de anul 715, Theodo \xc8\x99i-a divizat ducatul \xc8\x99i i-a asociat la conducere pe doi dintre fiii s\xc4\x83i (cei mai v\xc3\xa2rtsnici). Cel mai mare, Theodebert, a fost co-guvernator \xc3\xaenc\xc4\x83 din 702, \xc3\xaen vreme ce al doilea, Theodebald, din 711. La moartea lui Theodo (probabil \xc3\xaen 716), divizarea ducatului a devenit efectiv\xc4\x83. Nu se poate \xc8\x99ti dac\xc4\x83 aceast\xc4\x83 divizare a fost teritorial\xc4\x83 (ca \xc3\xaen cazul Franciei merovingienilor) sau nu (ca \xc3\xaen cel al Principatelor longobarde de Benevento \xc8\x99i Capua). Dac\xc4\x83 a fost a\xc8\x99a, pare potrivit s\xc4\x83 se considere c\xc4\x83 Tassilo al II-lea ar fi domnit \xc3\xaen dieceza de Passau._NEWLINE_\xc3\x8entre fra\xc8\x9bi a izbucnit r\xc4\x83zboiul, \xc3\xaens\xc4\x83 nu se cunosc prea multe detalii. Despre Tassilo ca duce nu se cunoa\xc8\x99te aproape nimic. Existen\xc8\x9ba sa este confirmat\xc4\x83 \xc3\xaen codexul de la Salzburg, unde este men\xc8\x9bionat ca nefiind c\xc4\x83s\xc4\x83torit, de\xc8\x99i exist\xc4\x83 presupunerea c\xc4\x83 o anume Waldrada, consemnat\xc4\x83 ca so\xc8\x9bie a lui Theodebald, ar fi fost de fapt so\xc8\x9bia lui Tassilo. Pe de alt\xc4\x83 parte, i se atribuie lui Tassilo o c\xc4\x83s\xc4\x83torie cu Imma (d. cca. 750), cu care ar fi avut doi copii, Grimoald \xc8\x99i Swanahilda. Prin aceasta din urm\xc4\x83, Tassilo ar fi fost astfel socrul majordomului francilor Carol Martel. Dat fiind c\xc4\x83 Swanahild era cu siguran\xc8\x9b\xc4\x83 nepoat\xc4\x83 a ducelui Odilo de Bavaria, se deduce c\xc4\x83 acesta din urm\xc4\x83 ar fi fost cumnat cu Tassilo. Tassilo era deja decedat \xc3\xaen 719, ca \xc8\x99i to\xc8\x9bi ceilal\xc8\x9bi fra\xc8\x9bi ai s\xc4\x83i, cu excep\xc8\x9bia lui Grimoald.'